นายกรัฐมนตรี ยินดี “ตลาดนัดผดุงศิลป์” เป็นที่นิยม มุ่งหวังต่อยอด กระตุ้นเศรษฐกิจการท่องเที่ยว
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่ “ตลาดนัดผดุงศิลป์ Art Market” บริเวณคลองผดุงกรุงเกษมได้รับความสนใจจากประชาชนเป็นจำนวนมาก โดยการจัดงานดังกล่าว มุ่งหวังผลักดันให้เกิดเครือข่ายตลาดชุมชนเลียบคูคลองชั้นในของกรุงเทพมหานคร เพื่อเปิดโอกาสให้ศิลปินทุกแขนงได้แสดงผลงานสร้างสรรค์ ขยายแหล่งการค้าเพื่อกระตุ้นเศรษฐกิจฐานรากจากผลกระทบโควิด-19 เพิ่มพื้นที่พักผ่อนหย่อนใจให้คนเมือง สร้างชุมชนให้เป็นพื้นที่สีเขียวที่น่าอยู่และตอบโจทย์การพัฒนานวัตกรรมเทคโนโลยีเพื่อสิ่งแวดล้อมที่ยั่งยืน ตามแผนยุทธศาสตร์ชาติในประเด็นพื้นที่และเมืองน่าอยู่อัจฉริยะของรัฐบาลโฆษกประจำสำนักนายกรัฐมนตรี กล่าวด้วยว่า จากวิสัยทัศน์ของนายกรัฐมนตรีที่ได้สั่งการให้ปรับภูมิทัศน์ พัฒนาคูคลองเพื่อแก้ไขปัญหาสิ่งแวดล้อม พัฒนาแหล่งน้ำ ทำให้ปัจจุบันคูคลองในหลายพื้นที่ได้ถูกเปลี่ยนเป็นแหล่งการค้า แหล่งท่องเที่ยวที่สำคัญ อาทิ คลองโอ่งอ่าง ทั้งนี้นายกรัฐมนตรีชื่นชมทุกหน่วยงานที่มีส่วนเกี่ยวข้องในการดำเนินงานปรับปรุงภูมิทัศน์และจัดกิจกรรมอย่างสร้างสรรค์นี้ โดยเน้นย้ำให้รักษาอัตลักษณ์ย่านเมืองเก่าไว้ไม่ให้ถูกทำลายแม้มีการพัฒนาฟื้นฟูพื้นที่ให้มีความทันสมัยขึ้น พร้อมกำชับหน่วยงานที่กำกับดูแลด้านสาธารณสุขให้คงความสำคัญต่อมาตรการป้องกันโรคโควิด-19